梁启超
二十世纪太平洋歌
亚洲大陆有一士，自名任公其姓梁。
尽瘁国事不得志，断发胡服走扶桑。
扶桑之居读书尚友既一载，耳目神气颇发皇。
少年悬弧四方志，未敢久恋蓬莱乡。
誓将适彼世界共和政体之祖国，问政求学观其光。乃于西历一千八百九十九年腊月晦日之夜半，扁舟横渡太平洋。
其时人静月黑夜悄悄，怒波碎打寒星芒。
海底蛟龙睡初起，欲嘘未嘘欲舞未舞深潜藏。
其时彼士兀然坐，澄心摄虑游窅茫。
正住华严法界第三观，帝网深处无数镜影涵其旁。蓦然忽想今夕何夕地何地，乃是新旧二世纪之界线，东西两半球之中央。
不自我先不我后，置身世界第一关键之津梁。
胸中万千块垒突兀起，斗酒倾尽荡气回中肠。
独饮独语苦无赖，曼声浩歌歌我二十世纪太平洋。巨灵擘地鑱鸿荒，飞鼍碎影神螺僵。
上有抟土顽苍苍，下有积水横泱泱，抟土为六积水五，位置落错如参商。
尔来千劫千纪又千岁，倮虫缘虱为其乡。
此虫他虫相间天演界中复几劫，优胜劣败吾莫强。主宰造物役物物，庄严地土无尽藏。
初为据乱次小康，四土先达爰滥觞。
支那印度邈以隔，埃及安息侯官严氏考定小亚细亚即汉之安息，今从之。邻相望。
地球上古文明祖国有四：中国及印度、埃及、小亚西亚是也。
厥名河流文明时代第一纪，始脱行国成建邦。
衣食衎衎郑白沃，贸迁仆仆浮茶梁。
恒河郁壮殑伽长，扬子水碧黄河黄。
尼罗埃及河名。
一岁一泛溉，姚台姚弗里士河、台格里士河皆安息大河名。
蜿蜿双龙翔。
水哉水哉厥利乃尔溥，浸濯暗黑扬晶光。
此后四千数百载，群族内力逾扩张。
乘风每驾一苇渡，搏浪乃持三岁粮。
汉书《西域传》言：“渡西海不得风，或三岁乃达。”
西海即地中海也。
就中北辰星拱地中海，葱葱郁郁腾光铓。
岸环大小都会数百计，积气淼淼盘中央。
自余各土亦尔尔，海若凯奏河伯降。
波罗的与亚剌伯，二海名。
西域两极遥相望。
亚东黄渤谓黄海、渤海。
壮以阔，亚西尾闾身毒洋。
谓印度洋。
斯名内海文明时代第二纪，五洲寥邈殊未央。
蛰雷一声百灵忙，翼轮降空神鸟翔。
哥伦布初到美洲，土人以为天神，见其船之帆，谓为翼也。
咄哉世界之外复有新世界，造化乃尔神秘藏。
阁龙日本译哥伦布以此二字。
归去举国狂，帝国挟帜民赢粮。
谈瀛海客多于鲫，莽土倏变华严场。
朅来大洋文明时代始萌蘖，亘五世纪堂哉皇。
其时西洋谓大西洋。
权力渐夺西海谓地中海，用汉名也。
席，两岸新市星罗棋布气燄长虹长。
世界风潮至此忽大变，天地异色神鬼瞠。
轮船铁路电线瞬千里，缩地疑有鸿秘方。
四大自由谓思想自由、言论自由、行为自由、出版自由。
塞宙合，奴性销为日月光。
悬崖转石欲止不得止，愈竞愈剧愈接愈厉卒使五洲同一堂。
流血我敬伋顿曲，觅得檀香山、澳大利亚洲者，后为檀岛土民所杀。
冲锋我爱麦寨郎。
以千五百十九年始绕地球一周者。
鼎鼎数子只手挈大地，电光一掣剑气磅礴太平洋。太平洋，太平洋，大风泱泱，大潮滂滂。
张肺歙地地出没，喷沫冲天天低昂。
气吞欧墨者八九，况乃区区列国谁界疆。
异哉似此大物隐匿万千载，禹经亥步无能详。
毋乃吾曹躯壳太小君太大，弃我不屑齐较量。
君兮今落我族手，游刃当尽君所长。
吁嗟乎，今日民族帝国主义正跋扈，俎肉者弱食者强。
英狮俄鹫东西帝，两虎不斗群兽殃。
后起人种日耳曼，国有余口无余粮。
欲求尾闾今未得，拚命大索殊皇皇。
亦有门罗主义北美合众国，潜龙起蛰神采扬。
西县古巴东菲岛，中有夏威八点烟微茫。
太平洋变里湖水，遂取武库廉奚伤。
蕞尔日本亦出定，座容卿否费商量。
我寻风潮所自起，有主之者吾弗详。
物竞天择势必至，不优则劣兮不兴则亡。
水银钻地孔乃入，物不自腐虫焉藏。
尔来环球九万里上一沙一草皆有主，旗鼓相匹强权强。
惟余东亚老大帝国一块肉，可取不取毋乃殃。
五更肃肃云雨霜，鼾声如雷卧榻傍。
诗灵罢歌鬼罢哭，问天不语徒苍苍。
噫嚱吁，太平洋，太平洋，君之面兮锦绣壤，君之背兮修罗场。
海电兮既没，舰队兮愈张。
西伯利亚兮，铁路卒业，巴拿马峡兮，运河通航。尔时太平洋中二十世纪之天地，悲剧喜剧壮剧惨剧齐鞈鞺。
吾曹生此岂非福，饱看世界一度两度兮沧桑。
沧桑兮沧桑，转绿兮回黄。
我有同胞兮四万五千万，岂其束手兮待僵。
招国魂兮何方，大风泱泱兮大潮滂滂。
吾闻海国民族思想高尚以活泼，吾欲我同胞兮御风以翔。
吾欲我同胞兮破浪以飏。
海云极目何茫茫，涛声彻耳逾激昂。
鼍腥龙血玄以黄，天黑水黑长夜长。
满船沉睡我徬徨，浊酒一斗神飞扬。
渔阳三叠魂憯伤，欲语不语怀故乡。
纬度东指天尽处，一线微红出扶桑，酒罢诗罢但见寥天一鸟鸣朝阳。